ตลาดหุ้นเอเชียปรับตัวขึ้นบ่ายนี้ จากอานิสงส์ดาวโจนส์-หุ้นฮ่องกงคึกคัก
ตลาดหุ้นเอเชียส่วนใหญ่ปรับตัวสูงขึ้นในการซื้อขายช่วงบ่ายวันนี้ เนื่องจากอานิสงส์จากตลาดหุ้นสหรัฐ ขณะที่ตลาดหุ้นฮ่องกงดีดตัวขึ้น เนื่องนักลงทุนประเมินว่า การเพิ่มศักยภาพของนักลงทุนในการทำชอร์ตเซลควบคู่กับการปรับลดสัดส่วนการกันสำรองของแบงก์พาณิชย์ จะเป็นผลดีต่อหุ้น ส่วนตลาดหุ้นออสเตรเลียปรับตัวขึ้นขานรับคาดการณ์ที่ว่า ธนาคารกลางออสเตรเลียอาจจะลดอัตราดอกเบี้ยลงอย่างเร็วที่สุดในการประชุมเดือนพ.ค.
21 เม.ย. 2558

สำนักข่าวอินโฟเควสท์ (21 เม.ย. 58) รายงานตลาดหุ้นเอเชียส่วนใหญ่ปรับตัวสูงขึ้นในการซื้อขายช่วงบ่ายวันนี้ เนื่องจากอานิสงส์จากตลาดหุ้นสหรัฐ ขณะที่ตลาดหุ้นฮ่องกงดีดตัวขึ้น เนื่องนักลงทุนประเมินว่า การเพิ่มศักยภาพของนักลงทุนในการทำชอร์ตเซลควบคู่กับการปรับลดสัดส่วนการกันสำรองของแบงก์พาณิชย์ จะเป็นผลดีต่อหุ้น ส่วนตลาดหุ้นออสเตรเลียปรับตัวขึ้นขานรับคาดการณ์ที่ว่า ธนาคารกลางออสเตรเลียอาจจะลดอัตราดอกเบี้ยลงอย่างเร็วที่สุดในการประชุมเดือนพ.ค.
ดัชนี HSI ตลาดหุ้นฮ่องกงปิดภาคเช้าที่ 27,669.75 จุด เพิ่มขึ้น 574.82 จุด, +2.12% ด้านหุ้นไชน่า โมบาย ดีดตัวขึ้นถึง 7% ในตลาดหุ้นฮ่องกง ภายหลังจากที่บริษัทได้รายงานยอดการใช้บริการ 4G ที่สูงขึ้นในไตรมาสแรก
ขณะที่เมื่อวานนี้ นายเกลน สตีเวนส์ ผู้ว่าการธนาคารกลางออสเตรเลีย ส่งสัญญาณการปรับลดอัตราดอกเบี้ยอย่างเร็วที่สุดในเดือนหน้า โดยระบุว่า กรรมการธนาคารกลางออสเตรเลียควรหารือประเด็นการลดอัตราดอกเบี้ยในการประชุมกำหนดนโยบายการเงิน
นายสตีเวนส์ยังกล่าวว่า ความเสี่ยงด้านเงินเฟ้อในออสเตรเลียอยู่ในระดับต่ำมาก ดังนั้น อัตราดอกเบี้ยก็ควรจะอยู่ในระดับต่ำด้วย
นักวิเคราะห์กล่าวว่า แนวโน้มการปรับลดอัตราดอกเบี้ยจะช่วยสนับสนุนเศรษฐกิจออสเตรเลียที่ซบเซาจากการลงทุนที่อ่อนแรงในภาคธุรกิจเหมือง